b'\n_START_ARTICLE_\nAbd ar-Rahman III\n_START_PARAGRAPH_\nAbd ar-Rahman III (891 \xe2\x80\x93 15. lokakuuta 961, Cordoba) oli arabialaisen Umaijadi-dynastian ensimm\xc3\xa4inen kalifi (vuodesta 929) ja merkitt\xc3\xa4vin hallitsija (vuodesta 912) Espanjassa. H\xc3\xa4n oli loistava valtiomies, joka muokkasi sis\xc3\xa4isten ristiriitojen repim\xc3\xa4st\xc3\xa4 valtiosta Euroopan kukoistavimman kulttuuriyhteis\xc3\xb6n.\n_START_SECTION_\nNousu emiiriksi\n_START_PARAGRAPH_\n\xc3\x84lykkyytens\xc3\xa4 ja luonteensa vuoksi isois\xc3\xa4ns\xc3\xa4 Abdallah ibn Muhammadin suosikki Abd ar-Rahman nousi emiiriksi vuonna 912 vain 21-vuotiaana.  H\xc3\xa4n joutui kohtaamaan hallituskautensa kahtena ensimm\xc3\xa4isen\xc3\xa4 vuosikymmenen\xc3\xa4 useita kapinoita, joista vaarallisin oli Ibn Hafsunin (k.917) ja h\xc3\xa4nen poikiensa vastarinta vuoteen 928 saakka. Valloitettuaan kapinallisten t\xc3\xa4rkeimm\xc3\xa4n tukikohdan Bobastron h\xc3\xa4n kaivatti Ibn Hafsunin ruumiin yl\xc3\xb6s haudasta ja ristiinnaulitsi sen Cordoban porteille varoitukseksi muille. Banu Hafsunin kukistuttua my\xc3\xb6s Banu Marwan ja Banu Qasi taipuivat Abd ar-Rahmanin valtaan vuoteen 932 menness\xc3\xa4.\n_START_SECTION_\nKalifi\n_START_PARAGRAPH_\nAbd ar-Rahman julistautui 16. tammikuuta 929 kalifiksi ja otti samalla lis\xc3\xa4nimen amir al muminin (oikeauskoisten prinssi). N\xc3\xa4in h\xc3\xa4n lopullisesti sanoutui irti Bagdadin Abbasidi-kalifien vaikutusvallasta sek\xc3\xa4 otti Espanjan muslimialueilla my\xc3\xb6s uskonnollisen johtajuuden.  H\xc3\xa4n pyrki kilpailemaan kalifina vaikutusvallasta my\xc3\xb6s pohjoisessa Afrikassa, mist\xc3\xa4 valloitti Melillan 927, Ceutan 931 ja Tangerin 951. H\xc3\xa4nen hovissaan vierailivat keisari Otto I:n ja Bysantin l\xc3\xa4hettil\xc3\xa4\xc3\xa4t. Kumpaakin huolestuttivat V\xc3\xa4limeren muslimimerirosvot.\n_START_SECTION_\nTaistelu Pohjois-Espanjan kristittyj\xc3\xa4 valtioita vastaan\n_START_PARAGRAPH_\nKristityt valtiot taistelivat niin toisiaan kuin muslimeja vastaan.Huolimatta sotilaallisesta ylivoimastaan Abd ar-Rahman ei pyrkinyt t\xc3\xa4ysin tuhoamaan niit\xc3\xa4, mik\xc3\xa4 my\xc3\xb6hemmin mahdollisti kristittyjen reconquestan, Espanjan takaisinvalloituksen._NEWLINE_Asturian kuninkaan Alfonso III:n kuoltua 910 h\xc3\xa4nen kolme poikaansa jakoivat aiemmin kukoistaneen valtakunnan kolmeen osaan. Pojista Galician Ordo\xc3\xb1o II hy\xc3\xb6kk\xc3\xa4si Navarran kuninkaan Sancho I Garc\xc3\xa9sin kanssa La Riohaan ja voitti muslimit 917 San Esteban de Gormazissa. Abd ar-Rahman j\xc3\xa4rjesti menestyksekk\xc3\xa4\xc3\xa4t rankaisuretket Navarraan 920 ja 924, mutta 939 Le\xc3\xb3nin kuningas Ramiro II sai ainutlaatuisen kunnian voittaa kalifin henkil\xc3\xb6kohtaisesti johtamat joukot Osman l\xc3\xa4hell\xc3\xa4: palattuaan Cordobaan Abd ar-Rahman ristiinnaulitsi 300 upseeriaan eik\xc3\xa4 h\xc3\xa4n en\xc3\xa4\xc3\xa4 t\xc3\xa4m\xc3\xa4n j\xc3\xa4lkeen itse osallistunut sotiin kristittyj\xc3\xa4 vastaan._NEWLINE_Ramiro II:n kuoltua 951 Abd ar-Rahman yritti hy\xc3\xb6ty\xc3\xa4 kilpailevien prinssien eripurasta. Ramiron sairas poika Sancho I etsi apua Cordoban kalifilta, joka l\xc3\xa4hetti juutalaisen l\xc3\xa4\xc3\xa4k\xc3\xa4rins\xc3\xa4 Hasday ibn Shaprutin t\xc3\xa4m\xc3\xa4n luo; parannetun kuninkaan ja h\xc3\xa4nen \xc3\xa4itins\xc3\xa4 oli teht\xc3\xa4v\xc3\xa4 n\xc3\xb6yryytt\xc3\xa4v\xc3\xa4 kiitosmatka Cordobaan, jonka j\xc3\xa4lkeen kalifi auttoi Sanchon valtaistuimelle.\n_START_SECTION_\nAbd ar-Rahman uudistajana\n_START_PARAGRAPH_\nKalifi jakoi oikeusistuimen nelj\xc3\xa4\xc3\xa4n osaan, joista jokaisella oli oma teht\xc3\xa4v\xc3\xa4alueensa. Samalla h\xc3\xa4n luopui muinaisesta tavasta ottaa vastaan kuka tahansa alamaisensa, vaikka oli ylin tuomari valtakunnassa._NEWLINE_Veroja kalifi ker\xc3\xa4si 6\xc2\xa0245\xc2\xa0000 kultadinaaria, joista yli 5 miljoonaa kohdistui maan verottamiseen ja loput koostuivat ep\xc3\xa4suorista veroista. Rahat jaettiin kolmeen osaan: armeijan palkkoihin, julkisten rakennusten yll\xc3\xa4pitoon ja kalifin omiin tarpeisiin. Kalifilla on raportoitu olleen varoja 20 miljoonaa dinaari. H\xc3\xa4n laski liikkeelle 14 erilaista kolikkoa ja painatti vuosittain 200\xc2\xa0000 kultadinaaria._NEWLINE_Normannien ja fatimidien nousun seurauksena kalifi uudisti rannikon puolustusta ja rakennutti 200 aluksen laivaston, jonka tukikohdaksi tuli Pechin. Siell\xc3\xa4 vieraili jatkuvasti laivoja Egyptist\xc3\xa4, Syyriasta ja Bysantista, jotka toivat mukanaan mausteita, muita luksusesineit\xc3\xa4 sek\xc3\xa4 orjia. Kalifin laivat veiv\xc3\xa4t puolestaan tekstiilej\xc3\xa4, aseita ja oliivi\xc3\xb6ljy\xc3\xa4, mutta my\xc3\xb6s orjia. Hasday ibn Shaprut kertoo:_NEWLINE__NEWLINE_\xc2\xbbVuosi vuoden per\xc3\xa4st\xc3\xa4 kauppiaat Mesopotamiasta ja Khorasanista, Egyptist\xc3\xa4 ja Intiasta toivat yli 100\xc2\xa0000 dinaarin edest\xc3\xa4 tavaraa.\xc2\xbb _NEWLINE_Abd ar-Rahman oli oppinut mies, joka houkutteli luokseen oppineita Euroopasta, Afrikasta ja Aasiasta ja jonka aikana Cordobasta tuli varteenotettava kilpailija Bagdadille muslimimaailman kulttuurikeskuksena. H\xc3\xa4n pyrki integroimaan eri kansanosat osaksi hallintoaan ja antoi omissa kaupunginosissaan asuville juutalaisille suhteellisen paljon vapautta. H\xc3\xa4nen vapaamielisyytens\xc3\xa4 sai my\xc3\xb6s aiemmin maanpakoon l\xc3\xa4hteneen arabifilosofi Ibn Maserran palaamaan takaisin.\n_START_SECTION_\nPerhe\n_START_PARAGRAPH_\nAbd ar-Rahman is\xc3\xa4 Muhammad oli murhattu isois\xc3\xa4 Abdallah ibn Muhammadin k\xc3\xa4skyst\xc3\xa4 vuonna 891. H\xc3\xa4nen \xc3\xa4itins\xc3\xa4 oli frankkilainen ja iso\xc3\xa4itins\xc3\xa4 baski-prinsessa. Aikalaiset ovat kuvailleet vaaleatukkaiseksi, sinisilm\xc3\xa4iseksi, komeaksi, tukevahkoksi ja lyhyeksi k\xc3\xa4velless\xc3\xa4\xc3\xa4n mutta vaikuttavaksi ilmestykseksi ratsun sel\xc3\xa4ss\xc3\xa4._NEWLINE_Abd ar-Rahmania seurasi kalifina h\xc3\xa4nen poikansa al-Hakam II (961-976).'